b"\n_START_ARTICLE_\nIngr\xc4\xabda Circene\n_START_SECTION_\nUddannelse og arbejde\n_START_PARAGRAPH_\nI 1975 afsluttede Circene Rigas 4. mellemskole, og i 1981 dimiterede hun fra Rigas Medicinske Institut. Mens hun studerede ved institutet arbejdede hun ogs\xc3\xa5 ved Linezers Hospital samt \xc3\xa9n af Rigas skadestuer. I 1981 begyndte Circene at arbejde i Aizpute som gyn\xc3\xa6kolog. I 1993 udn\xc3\xa6vntes hun til Aizputes chefl\xc3\xa6ge, og fem \xc3\xa5r senere til chefl\xc3\xa6ge for Liep\xc4\x81jas distrikt \xe2\x80\x93 med ansvar for klinikker, sygehuses gyn\xc3\xa6kologiske og kirurgiske afdelinger, f\xc3\xb8deafdelinger samt b\xc3\xb8rnehospital.\n_START_SECTION_\nPolitisk karriere\n_START_PARAGRAPH_\nIngr\xc4\xabda Circene har v\xc3\xa6ret valgt til Aizpute Byr\xc3\xa5d tre gange. I 2002 meldte hun sig ind i det politiske parti Jaunais laiks og blev deputeret i 8. Saeima, hvor hun var formand for komit\xc3\xa9en for menneskerettigheder og offentlige anliggender. Siden den 19. marts 2005 er Circene medlem af den lettiske delegation ved Europar\xc3\xa5dets parlamentariske forsamling. Efter \xc4\x80ris Auders' afgang blev hun udn\xc3\xa6vnt til lettisk sundhedsminister i Ainars Rep\xc5\xa1es regering, et embede hun havde fra den 10. april 2003 til den 9. marts 2004. Efter regeringens afgang fortsatte hun som almindelig deputeret._NEWLINE_I 2006 genvalgtes Circene som deputeret til 9. Saeima, og virkede som medlem af komit\xc3\xa9en for menneskerettigheder og offentlige anliggender. I 2009 var Circene kandidat til Europa-Parlamentsvalget, men blev ikke indvalgt. I 2010 genvalgtes hun til 10. Saeima, denne gang for det politiske parti Vienot\xc4\xabba._NEWLINE_I 2011 stillede Circene op til genvalg til 11. Saeima, men blev lige netop ikke genvalgt. Den 25. oktober 2011 udn\xc3\xa6vntes hun til at v\xc3\xa6re Letlands sundhedsminister i Valdis Dombrovskis' tredje regering."